Uddannelsesminister Sofie Carsten Nielsen (R) justerer nu sin såkaldte dimensioneringsplan, der skal skære knap 4000 studiepladser væk fra de videregående uddannelser.

Planen, som ministeren lancerede i sidste måned, har mødt hård kritik fra blandt andet de uddannelsesinstitutioner, der rammes af nedskæringerne, og fra politikere på både højre og venstre side af regeringen, skriver Politiken.

Blandt andet har universiteterne advaret mod, at den varslede nedskæring på studiepladser, der falder på kandidatuddannelser, ikke levner nok plads til at optage de bachelorstuderende, som har krav på at komme videre på en kandidatuddannelse, og heller ikke til internationale studerende.

Får et ekstra år

Ifølge dimensioneringsplanen skal en række uddannelser skære op til 30 procent af deres optag over tre år, men nu lægger ministeren op til, at uddannelsesinstitutionerne får et ekstra år til at indfase planen, så nedskæringerne først er fuldt gældende i 2018.

Læs også : Minister maner til ro: Der er penge til alle kandidatstuderende

Den længere indfasningstid skal give uddannelserne bedre mulighed for at neddrosle optaget på deres bacheloruddannelser, så det stemmer med antallet af pladser på kandidatuddannelsen.

Samtidig vil ministeren sikre, at der stadig er plads til at optage studerende fra udlandet ved at reservere 10 procent af studiepladserne til dem.

Det er selvfølgelig et skridt i den rigtige retning. Men regeringens model er ekstremt kompliceret, bureaukratisk og svær at gennemskue. KU-rektor, Ralf Hemmingsen, der også er formand for Danske Universiteter.

KU: Resultatet bliver det samme

Men ifølge Københavns Universitets bliver resultatet det samme for de nedskæringstruede fag - blot med et års forsinkelse.

- Det er selvfølgelig et skridt i den rigtige retning. Men regeringens model er ekstremt kompliceret, bureaukratisk og svær at gennemskue, siger universitetets rektor, Ralf Hemmingsen, der også er formand for Danske Universiteter, til Politiken.

- Rektorerne har fremlagt et konkret og enklere forslag, som vi alle ville være bedre tjent med. Vi mener fortsat, det vil være enklere for alle parter, hvis man dimensionerede ved indgangen af studierne på bacheloruddannelserne, siger han.

Læs også : Minister: Vi kan ikke tillade os at uddanne til arbejdsløshed

Venstre glæder sig over, at ministeren er lydhør for kritikken, men uddannelsesordfører Esben Lunde Larsen vil nu nærlæse forslaget.

- For mig handler det ikke så meget om indfasningstiden, hvis det produkt, vi har, ikke er godt nok. Det handler om at lave en model, der er langtidsholdbar, siger han til Politiken.